FI Euroopan unionin virallinen lehti CE 84/745

(2004/C 84 E/0840)

KIRJALLINEN KYSYMYS E-3980/03

esittäjä(t): Olivier Dupuis (NI) komissiolle

(6. tammikuuta 2004)

Aihe: Tapaus Jukos

Entinen Jukosin turvallisuuspäällikkö Pichugin pidätettiin 19. kesäkuuta syytettynä rouva Kostinan murhayrityksestä ja Gorinsin pariskunnan murhan järjestämisestä. Basmannyin tuomioistuin on vahvistanut pidätyksen. Moskovalainen tuomioistuin on vahvistanut päätöksen ja hylännyt asianajajien vaatimuksen Pichuginin vapauttamisesta kolmen miljoonan ruplan takuusummaa vastaan. Tutkijat ovat kieltäytyneet paljastamasta syitä, joiden perusteella Pichuginia epäillään. Murhaajat on sen sijaan jo tuomittu. Koska Basmannyin tuomioistuin on toiminut toistuvasti lainvastaisesti, Pichuginin asianajajat ovat kannelleet Euroopan ihmisoikeustuomioistuimeen. Merkittävä Jukosin osakkeenomistaja Lebedev pidätettiin petoksesta syytettynä heinäkuussa 2003. Hän on tällä hetkellä tutkintavankeudessa. Aseistetut FSB:n agentit tekivät 26. lokakuuta 2003 yllätyshyökkäyksen Jukosin hallituksen puheenjohtajan Khodorkovskin lentokoneeseen ja pidättivät hänet epäiltynä petoksesta ja veropetoksesta. Venäjän oikeuslaitos on koko tämän prosessin ajan jatkuvasti rikkonut syytettyjen perustuslaillisia oikeuksia ja heidän oikeuttaan puolueettomaan oikeudenkäyntiin. Vakavimmista rikkomuksista voidaan mainita asianajajayhteisön roolin ja asianajajan ja hänen asiakkaansa välisen luottamuksellisuuden loukkaaminen, kieltäytyminen julkisten oikeudenkäyntien järjestämisestä, tehokkaan oikeusavun saamisoikeuden loukkaaminen, sattumanvaraiset pidätykset, kidutus ja laittomat etsinnät sekä tuomioistuimen puolueellinen asennoituminen. Sitä paitsi Khodorkovskin hallussa olleet 53 prosenttia Jukosin osakkeista on takavarikoitu. Syyttäjän mukaan tällä on pyritty estämään ulkomaisille sijoittajille kuuluvien osakkeiden myynti. Kaiken kaikkiaan Jukosin osakkeista on takavarikoitu 61 prosenttia, mikä on lisännyt pelkoa Jukosin purkamisesta tai kansallistamisesta. Poliittisen luonteensa takia Jukosin tapaus on takaisku Venäjän federaation demokratiakehitykselle ja ilmaisunvapaudelle, jota se tukahduttaa entisestään.

Eikö Venäjän oikeusviranomaisten ja poliittisten päättäjien käytös ole komission mielestä ristiriidassa oikeusvaltioperiaatteen kanssa? Millaisia toimenpiteitä komissio aikoo ehdottaa jäsenvaltioille ja mihin toimiin se aikoo itse toimivaltansa puitteissa ryhtyä saadakseen Venäjän viranomaiset noudattamaan voimassa olevia oikeusvaltion periaatteita ja ennen kaikkea turvatakseen Pichuginille, Lebedeville ja Khodorovskille loukkaamattoman oikeuden puolustukseen, syyttömyysolettaman ja kaikki muut perusoikeudet? Katsooko komissio, etteivät Venäjän federaation kansalaisten perusoikeudet eivätkä venäläisten ja ulkomaisten sijoittajien oikeudet toteudu tyydyttävällä tavalla tämän päivän Venäjällä?

Christopher Pattenin komission puolesta antama vastaus

(30. huhtikuuta 2004)

Komissio on seurannut tiiviisti Venäjän viimeaikaisia tapahtumia, kuten sitä, että Venäjän viranomaiset pidättivät Mihail Khodorkovskin ja takavarikoivat merkittävän osan Jukosin osakkeista.

Komissio on tietoinen väitteistä, joiden mukaan tapauksessa on rikottu perustuslaillista prosessia ja oikeusturvaa. Komissiolla on sellainen käsitys, että Khodorkovskia puolustavat asianajajat hakevat parhaillaan oikaisua Venäjän oikeusjärjestelmästä ja Euroopan ihmisoikeustuomioistuimesta. Komissio seuraa erittäin kiinnostuneena näiden kanteiden tulosta.

Unionin ja Venäjän huippukokouksessa 6. marraskuuta 2003 sekä EU:n ja Venäjän pysyvässä kumppanuusneuvostossa 27. huhtikuuta 2004 — samoin kuin muussa poliittisessa vuoropuhelussa Venäjän viranomaisten kanssa — komissio on korostanut, että Venäjän on varmistettava oikeudenmukainen, syrjimätön ja oikeasuhteinen lain soveltaminen. Se on korostanut, että nämä periaatteet ovat unionin ja Venäjän kumppanuuden olennaisia osia ja että niiden noudattamatta jättäminen saattaa heikentää Venäjällä viime vuosina tapahtunutta edistymistä kaupan ja sijoitusten kehittymisen kannalta myönteisen toimintaympäristön luomisessa.